Poročilo o gospodarskih in socialnih razmerah na otoku Gozo (Malta) za leto 2019

Brez poseganja v tekoča pogajanja o večletnem finančnem okviru za obdobje 2021–2027 in v skladu z Izjavo 36 o otoški regiji Gozo, ki je priložena k Pogodbi o pristopu Malte, je vlada Malte februarja 2019 zaprosila Komisijo, da Svetu poroča o gospodarskih in socialnih razmerah na otoku Gozo ter zlasti o razlikah v stopnji socialnega in gospodarskega razvoja med otokom Gozo in Malto ter predlaga ustrezne ukrepe, da se omogoči nadaljnja integracija otoka Gozo na notranjem trgu.

To poročilo ocenjuje stanje razvoja otoka Gozo in spreminjanje razlik na Malti. Zagotavlja oceno s pregledom nedavnih trendov glede različnih vidikov in kazalnikov, pomembnih za razvoj otoka Gozo, tj. demografije in trga dela, strukture gospodarstva ter gospodarske rasti, geografskih danosti in dostopnosti. Dokument vsebuje tudi primerjavo otoka Gozo z ostalimi deli Malte in drugimi evropskimi regijami. Poleg tega analizira, kako kohezijska politika obravnava razvojne potrebe otoka Gozo.

V tem poročilu so uporabljeni regionalni statistični podatki Eurostata in malteškega statističnega urada.

1.Analiza gospodarskih in socialnih razmer na otoku Gozo

1.1.Geografija in raba zemljišč

Gozo je drugi najpomembnejši otok v malteškem otočju v smislu površine in prebivalstva. Leži 5 km severozahodno od otoka Malta. Otok Comino leži med Malto in otokom Gozo, od katerega je oddaljen manj kot en kilometer in je skoraj nenaseljen. Kar zadeva rabo zemljišč in pokrovnost tal, urbana struktura predstavlja 21 % površine otokov Gozo in Comino, kmetijstvo, naravna območja in gozdovi pa predstavljajo 77,5 % površine. Za primerjavo se nekoliko več zemljišč na glavnem otoku Malta uporablja za mestno uporabo (23 %) ter industrijske, komercialne in prometne objekte (5,7 %), medtem ko je uporaba za kmetijstvo, naravna območja in gozdove nekoliko nižja (66,7 %). Raba zemljišč odraža večjo gostoto prebivalstva in stopnjo industrializacije na Malti v primerjavi z otokom Gozo ter pomembno vlogo kmetijstva v gospodarstvu otoka Gozo.

Kar zadeva statistično klasifikacijo regije, je Malta država ter regija na ravni NUTS1 in NUTS2. Na ravni NUTS3 je razdeljena na dve regiji: otok Malta ter otoka Gozo in Comino.

Karta 1. Raba zemljišč in pokrovnost tal na Malti ter na otokih Gozo in Comino

Vir: CORINE Land Cover inventory 2018.

1.2.Prebivalstvo

Januarja 2018 je na otoku Gozo živelo 32 723 prebivalcev, kar predstavlja približno 6,9 % malteškega prebivalstva. Leta 2018 je bila gostota prebivalstva na otoku Gozo 474,5 prebivalcev na km2, kar je približno ena četrtina gostote prebivalstva na otoku Malta (1 793,8 prebivalcev na km2 v istem letu). Približno 21 % prebivalstva živi v mestu Victoria (znanem tudi kot Rabat), največjem mestu otoka Gozo.

V absolutnem smislu se je število prebivalcev na otoku Gozo od leta 2006 do leta 2018 povečalo za približno 1 700 prebivalcev. Relativno gledano se je število prebivalcev na otoku Gozo v obdobju 2006–2018 povečevalo s povprečno stopnjo 0,4 % na leto, za prebivalstvo, ki živi na otoku Malta, pa v istem obdobju stopnja rasti znaša 1,4 % (s čimer se je število prebivalcev povečalo za 69 000), kar je tudi posledica znatnega povečanja migracij od leta 2012 naprej. Ta razlika v rasti je povzročila zmanjšanje deleža malteškega prebivalstva, ki živi na otoku Gozo, in sicer s 7,7 % leta 2006 na 6,9 % leta 2018.

Eden od dejavnikov, ki so privedli do tega razvoja, je staranje prebivalstva. Delež prebivalstva, starega 65 let in več, ki živi na otoku Gozo, se je med letoma 2006 in 2018 povečal za 8 odstotkov, medtem ko se je na Malti povečal za 2 odstotka. Čeprav obe regiji kažeta znaten trend staranja, je delež delovno sposobnega prebivalstva (starosti od 15 do 64 let) na Malti na splošno za 2 odstotka višji od deleža na otoku Gozo.

Graf 1. Razvoj deleža delovno sposobnega prebivalstva (starosti od 15 do 64 let) glede na celotno prebivalstvo s prebivališčem v regijah Malta, Gozo in Comino, 2006–2018

Vir: Eurostat.

1.3.Gospodarski razvoj